Haraldur Magnússon bóndi í Belgsholti í Melasveit hefur síður en svo látið staðar numið við rekstur vindmyllu á jörð sinni , þrátt fyrir að fyrsta vindmyllan hans hafi eyðilagst í roki einungis rúmum fjórum mánuðum eftir vígslu hennar árið 2011 . Myllan sú var jafnframt fyrsta vindorkuver landsins sem tengt var inn á dreifikerfi Landsnets , en Fallorka á Akureyri keypti þá raforku sem Haraldur notaði ekki til búrekstrarins í Belgsholti en útvegaði í staðinn það rafmagn sem búið þurfti að kaupa þegar rafmagnsframleiðslan var ekki næg heima fyrir . Myllan framleiddi 70 - 75% af raforkuþörf búsins en afgangs orka var seld þegar vindar voru hagstæðir . Haraldur er nú ásamt aðstoðarmönnum sínum að leggja lokahönd á nýja og mikið endurbætta vindmyllu sem ætlunin er að reisa um eða upp úr næstu helgi , helst áður en heyannir taka við . Spjallað er við Harald Magnússon bónda og frumkvöðul í Belgsholti í Skessuhorni vikunnar .